ตลท.เตือนหุ้นผันผวน2เดือน
แนะกอดพลังงาน-แบงก์ต่อไป ยุโรปพ่นพิษรอมาตรการกระตุ้น
19 มิ.ย. 2555

แนะกอดพลังงาน-แบงก์ต่อไป ยุโรปพ่นพิษรอมาตรการกระตุ้น
ตลาดหลักทรัพย์ฯ คาดหุ้นผันผวนนาน 1-2 เดือน เป็นโอกาสโกยกำไรของเซียน โบรกเกอร์แนะถือต่อรอขายเหนือ 1,200 
นายจรัมพร โชติกเสถียร กรรมการและผู้จัดการตลาดหลักทรัพย์แห่งประเทศไทย (ตลท.) เปิดเผยว่า ในช่วง 1-2 เดือนนี้ ตลาดหุ้นจะยังคงผันผวนจากปัญหากรีซและยุโรปอย่างต่อเนื่อง เพราะปัญหายังไม่จบ
“ภาวะตลาดตอนนี้ นักลงทุนที่มีความเชี่ยวชาญจะได้ประโยชน์ แต่คนไม่เป็นจะต้องระวัง อย่าเอาเหตุการณ์แต่ละวันมาตัดสิน ต้องดูให้ดี วันนี้หุ้นขึ้น ไม่ได้หมายความว่าพรุ่งนี้ต้องขึ้นต่อ ถึงกรีซจะเลือกตั้งมีรัฐบาล ก็ยังต้องดูว่ารัฐบาลจะมีข้อต่อรองการช่วยเหลือเพิ่มขึ้นหรือลดลงอย่างไร” นายจรัมพร กล่าว
นายเทิดศักดิ์ ทวีธีระธรรม ผู้อำนวยการอาวุโส บริษัทหลักทรัพย์ (บล.) เอเซีย พลัส กล่าวว่า หุ้นมีความเสี่ยงที่จะเป็นช่วงขาลงมากกว่าขาขึ้น ซึ่งมองแนวรับที่ 1,100 จุด และนักลงทุนไม่ต้องกลัวจะตกรถไฟ เพราะยังมีโอกาสซื้อหุ้น
อย่างไรก็ตาม ยังคงแนะนำให้ลงทุนในหุ้น 50% และถือเงินสด 50% ซึ่งปรับขึ้นมาเมื่อ 2 สัปดาห์ที่ให้ถือหุ้น 40% ส่วนหุ้นที่แนะนำคือหุ้นที่มีกำไรสุทธิดี และหุ้นมีแนวโน้มจ่ายเงินปันผลกลางปีนี้สูง เช่น ธนาคารกรุงเทพ (BBL) ธนาคารไทยพาณิชย์ (SCB) บริษัท ทุนธนชาต (TCAP) บริษัท ปูนซิเมนต์ไทย (SCC) บริษัท พฤกษา เรียลเอสเตท (PS) และบริษัท เอสวีไอ (SVI)
นายภาดล วรรณรัตน์ ผู้อำนวยการฝ่ายวิเคราะห์หลักทรัพย์ บล.เมย์แบงก์กิมเอ็ง กล่าวว่า นักลงทุนยังกังวลตัวเลขหนี้เสียภาคธนาคารของสเปนที่ประกาศออกมาระหว่างการซื้อขายวันที่ 18 มิ.ย. ซึ่งเพิ่มขึ้นจาก 8.3% ในเดือน มี.ค. เป็น 8.7% ในเดือน เม.ย. แต่เป็นเรื่องที่รับรู้กันอยู่แล้วจึงไม่ควรตื่นตระหนก และจะต้องรอการตรวจสอบความเสียหายของภาคธนาคารสเปนในวันที่ 21 มิ.ย.นี้ หากความเสียหายต่ำกว่า 1 แสนล้านยูโร ซึ่งเป็นตัวเลขที่สเปนขอความช่วยเหลือทางการเงิน จะเป็นปัจจัยบวกต่อตลาด 
ช่วงนี้แนะนำเก็งกำไร โดยให้ถือหุ้นในสัดส่วน 65% ของพอร์ต และรอเข้าซื้อในจังหวะที่ตลาดปรับตัวลงแรงที่แนวรับ 1,155-1,150 จุด และขายทำกำไรที่แนวต้าน 1,180-1,200 จุด 
สำหรับนักลงทุนที่รับความเสี่ยงได้มากแนะนำให้เก็งกำไรกลุ่มพลังงาน เช่น บริษัท ปตท. (PTT) ส่วนนักลงทุนที่รับความเสี่ยงได้น้อยให้เก็งกำไรหุ้นธนาคารและอสังหาริมทรัพย์ ธนาคารกรุงศรีอยุธยา (BAY) ธนาคารกสิกรไทย (KBANK) และบริษัท เอเชี่ยนพร็อพเพอร์ตี้ ดีเวลลอปเม้นท์ (AP) 
นายเกียรติก้อง เดโช นักกลยุทธ์ บล.ซีไอเอ็มบี (ประเทศไทย) กล่าวว่า ยังคงแนะนำให้นักลงทุนถือหุ้นต่อไป โดยเฉพาะในกลุ่มพลังงานและธนาคาร เพื่อรอขายทำกำไรที่บริเวณสูงกว่า 1,200 จุด 
นายยิ่งยง นิลเสนา รองเลขาธิการกลุ่มงานบริหารเงินลงทุน กองทุนบำเหน็จบำนาญข้าราชการ (กบข.) กล่าวว่า กบข.ได้ลดหุ้นที่มีความเสี่ยงจากตลาดทุนและตลาดเงินโลก และได้ลดน้ำหนักการลงทุนในหุ้นไทยและหุ้นนอกลงมาอยู่ในระดับ 8% และ 9% โดยมีสภาพคล่องพร้อมลงทุนทันที ถ้าหากดัชนีหุ้นปรับตัวลดลงมามาก
ด้านตลาดหุ้นเอเชียบวกถ้วนหน้า ยกเว้นไทยจากตอนเช้าบวกแรงแต่กลับปิดติดลบ 2.32 จุด ปิดที่ 1,163.41 จุด มูลค่าการซื้อขายบางตา 26,424.35 ล้านบาท หลังต่างชาติขายต่อ 876 ล้านบาท สถาบันซื้อ 1,240